Progresi i luftës kundër Ebolës
Numri i rasteve të reja të infektimit nga Ebola është duke rënë
Zyrtarë ndërkombëtarë të shëndetësisë thonë se numri i rasteve të reja me Ebolë në Afrikën Perëndimore po bie. Megjithë këtë përmirësim, OKB-ja po bën thirrje për më shumë ndihmë ndërkombëtare për të luftuar virusin vdekjeprurës. Një spital në Zvicër ka filluar të testojë një vaksinë të re për Ebolën. Ilaçi eksperimental po testohet fillimisht me vullnetarë që gëzojnë shëndet të mirë. Lajmet e mira nga Afrika perëndimore filluan të ndihen gjatë javës së kaluar. Koordinatori për Ebolën në Ministrinë e Shëndetësisë së Guinesë u shpreh në Paris se shifrat e rasteve të reja po bien në Sierra Leone, Liberi dhe Guine. Në kryeqytetin e Liberisë, Monrovia, një zyrtar i OKB-së përgjegjës për reagimin ndaj Ebolës konfirmoi se ka patur përmirësim domethënës në luftën kundër sëmundjes vdekjeprurëse. Më pak njerëz po infektohen dhe edhe më pak po vdesin prej saj. Por, beteja kundër Ebolës është ende larg fundit, thotë zyrtari i OKB-së, Anthony Banbury. Autoritetet e shëndetësisë në SHBA shpresojnë që vaksina e re t’i japë fund epidemisë që ka vrarë rreth 5 mijë persona dhe ka infektuar rreth 14 mijë. Spitali Universitar i Lozanës në Zvicër filloi testimin e vaksinës me vullnetarë të shëndetshëm. Ekspertët thonë se nuk ka asnjë rrezik të merret virusi prej vaksinës. Nëse testimi del i efektshëm, do të kryhet më tej me bazë më të gjerë. Shkencëtarët francezë janë pranë fazës së prodhimit të një analize për Ebolën që do të japë rezultatin brenda 15 minutave, në ndryshim nga analizat e tanishme që kërkojnë 24 orë. Analiza më të shpejta janë duke u prodhuar edhe në Shtetet e Bashkuara dhe në Japoni.